**Murmur în aripi de vânt**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-nvelește ceru-n mantie albastră

Fluturând pe-alocuri tril de ciocârlii

Înspre câmpul verde ca iubirea noastră

Gata să-nflorească-n fiecare zi.

Norii albi alintă razele timide

Și le cern lumina-n picuri tremurând

Peste muguri care-și pregătesc hlamide

Roșii, strălucinde, sub un Soare blând.

Parcă într-o joacă, Vântul își așează

Tâmpla obosită lângă un izvor:

“Cine-ți stă în unde, cine îți veghează

Susurul ce-mi umple inima cu dor?”

Vorbele-i sunt șuier, ochii-i sunt mirare

Când își vede chipul, veșnic neștiut,

Pe-ale apei unde, într-o nemișcare

Ca eternitatea-n clipa de-nceput.

Din adânc, un murmur sufletu-i pătrunde

Și-i înalță aripi gata de avânt:

“Sunt aici, cu tine, și îți sunt oriunde

Zările te cheamă, preaiubite Vânt”.